Document ID: /roh_data/filtered/fineweb-2-filterrobots_roh.jsonl.gz/53036

Pliras deputadas e deputads han ditg ch'els sajan stads schoccads e trumpads dals sbagls che sajan vegnids a la glisch en connex cun las acziuns da polizia encunter il whistleblower Adam Quadroni.
Ins ha fatg entiert ad Adam Quadroni. Punct.
Impurtant saja uss che la regenza tiria las dretgas consequenzas: Scolar policistas e policists, controllar meglier lur lavur, documentar meglier discurs e decisiuns ed introducir in uschenumnà «management da privel» per pudair giuditgar ad uras sch'ina persuna è privlusa u betg. Pia realisar quai che la PUK propona en ses rapport.
Tuttina na dastgan ins betg pauschalisar, malgrà tutta critica. En il cas Quadroni n'hajan blers betg fatg ina buna figura. En general fetschian la polizia e l'administraziun dentant buna lavur. Era perquai stoppian la regenza e la politica far uss tut il pussaivel per che la populaziun haja puspè fidanza en quellas instituziuns.
La populaziun dastga e sto pudair fidar che la polizia lavura fair.
Peter Peyer stat davos il cumandant
Pliras deputadas e deputads han era mess en dumonda la rolla da Walter Schlegel sco cumandant da la Polizia chantunala. Peter Peyer, schef dal Departament da giustia e polizia, ha dentant accentuà che Walter Schlegel haja vinavant sia cumplaina fidanza.
Laschar rudlar chaus n'è nagina cumpetenza da manar.
Il Cussegl grond ha prendì per enconuschientscha il rapport da la PUK. Sche singulas deputadas e deputads pretendan dapli mesiras da la regenza vegn a sa mussar ils proxims dis cura ch'i va per inoltrar quellas.
RTR novitads 17:00